Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2020/C 217/12)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, ami a közzététel napjától számított három hónapon belül tehető meg.

EGYSÉGES DOKUMENTUM

„PAMPEPATO DI TERNI”/„PANPEPATO DI TERNI”

EU-szám: PGI-IT-02467 – 2019.12.30.

OEM ( ) OFJ (X)

1. Elnevezés(ek)

„Pampepato di Terni”/„Panpepato di Terni”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

A „Pampepato di Terni”/„Panpepato di Terni” egy sütőben sütött termék, amely diófélék, csokoládé, mazsola, kandírozott gyümölcs, nem édesített kakaópor, méz, kávé, fűszerek és liszt hozzáadásával készül.

Amikor fogyasztásra értékesítik, a „Pampepato di Terni”/„Panpepato di Terni” a következő tulajdonságokkal rendelkezik:

Fizikai jellemzők:

Forma: kör alakú, alul lapos, felülete domború

Mérete:

átmérője: 1–20 cm

magassága: 1–10 cm

Súly: 25 g és 1 kg között

Nedvességtartalom: 7,5–25 %

Érzékszervi jellemzők:

Külső megjelenés: sötétbarna, szinte fekete, kupola formájú, a felületén láthatóak a diófélék

Belső felülete: sötétbarna, sok egyenletesen eloszló dióféle és kandírozott gyümölcs

A tészta állaga: tömör, a puha összetevőknek köszönhetően (csokoládé, mazsola, kandírozott gyümölcs, méz és kávé) puha, a pirított dióféléknek köszönhetően ropogós

Aroma: először a csokoládé és a diófélék érezhetők, utána pedig a fűszerek, különösen a fahéj, a bors és a szerecsendió

Íz: először a csokoládé és az enyhe fűszeres ízek, utána fokozatosan bontakozik ki a diófélék és a kandírozott gyümölcsök íze; a végleges ízt a csokoládé és a fűszerek, különösen a fahéj, a szerecsendió és a bors adják meg

A termék nem tartalmaz sem tartósítószereket, sem színezékanyagokat.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Pampepato di Terni”/„Panpepato di Terni” elkészítésekor a következő összetevőkre van szükség sütés előtt 10 kg tésztához:

— pirított diófélék: mandula, dió- és mogyoró összekeverve, különböző adagokban, 3,5 kg és 6 kg között;

— kandírozott és szárított gyümölcsök: mazsola, narancs és citrom összekeverve, különböző adagokban, 1,5 kg és 3 kg között;

— többféle virágból készült méz: 0,5 kg és 1,5 kg között;

— nem édesített kakaópor (20–22 % kakaóvaj): 0,2 kg és 0,5 kg között;

— csokoládé (kakaótartalom legalább 50 %): 0,5 kg és 1,5 kg között;

— fűszerek: bors, fahéj és szerecsendió összekeverve, különböző adagokban, 0,05 kg és 0,15 kg között;

— „0”-ás típusú liszt vagy másik lehetőségként kukorica-, rizs- vagy mandulaliszt: 0,2 kg és 0,7 kg között.

A fenti hozzávalókon túl a következő opcionális összetevők is felhasználhatók a referenciatésztában:

— forralt must: legfeljebb 0,8 kg;

— likőr: legfeljebb 0,075 kg;

— cukor: legfeljebb 0,05 kg;

— narancshéj: legfeljebb 0,05 kg;

— fenyőmag: legfeljebb 0,2 kg;

— folyékony kávé: legfeljebb 0,2 kg;

— ostya: alapként.

Ha a tésztát géppel dagasztják, legfeljebb 5 %-nyi vizet lehet felhasználni.

3.4. A termelésnek a meghatározott földrajzi területen végrehajtandó egyes műveletei

A „Pampepato di Terni”/„Panpepato di Terni” dagasztásának, porciózásának, formázásának, sütésének és érlelésének a termelés földrajzi területén kell történnie.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék érlelése után az első csomagolást az előállítás helyén kell elvégezni, hogy elkerüljék a termék fogyasztók által észlelt minőségének romlását. Ha a termék az első csomagolás által nyújtott védelem nélkül a levegővel érintkezik, akkor megváltozik az aroma tartóssága, és a komplex fűszeres aromavilág felbomlik és csökken az intenzitása; a levegő hatására a kakaóvaj kiválása miatt a termék felülete elhomályosodik, a diófélék pedig elvesztik ropogósságukat.

A csomagolás legalább egy, légmentesen lezárt védőcsomagolásból áll, amelynek anyaga: élelmiszerhez használható celofán, pergamen, alufólia vagy más, élelmiszerek csomagolására alkalmas anyag az érvényes jogszabályban előírtak szerint.

Második, külső csomagolás az előállítási helyen kívül is rárakható a termékre.

A „Pampepato di Terni”/„Panpepato di Terni” értékesítése egyetlen terméket tartalmazó csomagolásban történik, vagy egészben, vagy pedig 0,5–1,5 cm-es szeletekre vágva.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson a következő feliratokat kell elhelyezni: „Pampepato di Terni” vagy „Panpepato di Terni” és „Indicazione Geografica Protetta” [oltalom alatt álló földrajzi jelzés], teljesen kiírva vagy az „IGP” [OFJ] rövidítéssel, továbbá a következő kiegészítő információk:

— az európai OFJ szimbólum;

— a gyártó és/vagy csomagoló neve vagy vállalkozásának neve és címe;

— a termék logója, amelyet mindig az oltalom alatt álló földrajzi jelzéssel együtt kell használni.

A termék logója a következő:

4. A földrajzi terület tömör meghatározása

A „Pampepato di Terni”/„Panpepato di Terni” előállítási helye megában foglalja Terni tartomány teljes közigazgatási területét, valamint Perugia tartományban Massa Martana, Marsciano, Todi, Fratta Todina, Montecastello di Vibio és Deruta településeket.

5. Kapcsolat a földrajzi területtel

A „Pampepato di Terni”/„Panpepato di Terni” hírneve tradicionálisan összefügg azzal a környezettel és területtel, amelyet képvisel.

A „Pampepato di Terni”/„Panpepato di Terni” – amelyet évszázadokon át a vidéki gazdaságban az év során elérhető alapanyagokból készítettek – elsősorban egy karácsonyi sütemény.

Ahogy telt az idő, a „Pampepato di Terni”/„Panpepato di Terni” egyre inkább Terni gasztronómiáját képviselte a karácsonyi ünnepek alatt.

A „Pampepato di Terni”/„Panpepato di Terni” professzionális és „üzemi méretű” előállításáról először 1913-ban tettek említést, amikor az egyik tradicionális terni pékség a terni süteményként kezdte el népszerűsíteni a terméket.

A 20. század során, majd egészen napjainkig számos tradicionális receptkönyv, élelmiszerkalauz és útikönyv és különböző kiadvány tett említést a „Pampepato di Terni”/„Panpepato di Terni” süteményről mint jellegzetes helyi karácsonyi süteményről.

Az Olasz Turisztikai Klub a „Guida Gastronomica d’Italia” [olasz gasztronómiai kalauz] 1931-ben közzétett első kiadásában megemlíti, hogy „Terniben ne hagyjuk ki a karácsonyi panpepatót”; egy másik könyv, amelyet Felice Cunsolo adott ki ugyanezzel a címmel (Istituto Geografico De Agostini, Novara, 1975), az Umbria régióval foglalkozó fejezetben szintén megemlíti a „Pampepato di Terni”/„Panpepato di Terni” süteményt mint Terni tipikus karácsonyi süteményét.

A „Pampepato di Terni”/„Panpepato di Terni” süteményt Loretta Santini „Guida di Terni e del ternano” [Útikalauz Ternihez és a környező térséghez] című útikönyve is említi, és „karácsonyi asztal édes urának” nevezi (23. o., kiadó: Qguide, 2003).

Terni tartomány „Sapori e Profumi” [Ízek és aromák] című 2008-as kalauza a karácsonyi gasztronómiai hagyományokkal foglalkozó fejezetben az édességek között felsorolja a pampepatót.

Az Olasz Gasztronómiai Akadémia több cikkben is említi a „Pampepato di Terni”/„Panpepato di Terni” süteményt, amelyek különböző évkönyvekben és szakmai magazinokban jelentek meg; ezek közül a legfontosabbak: „I frutti del sole” [A nap gyümölcsei] (2007), amelyben a következőket írták: „A panpepato az egyik fő tradicionális karácsonyi édesség Terniben”; a „Panpepato ternano” című cikk alcíme pedig a következőképpen szól: „a fő tradicionális karácsonyi édesség az umbriai városban” („Civiltà della Tavola” [Az asztal civilizációja], 299. sz., 2017. december).

A „Pampepato di Terni”/„Panpepato di Terni” süteményt és Terni térségét tehát összekapcsolja a termék jó hírneve, amire egy újabb bizonyítékkal szolgál a Corriere dell’Umbria napilap 2016. április 9-i számában „Terni da leccarsi i baffi” [Nyálcsorgatás Terniben] címmel megjelent cikk; a kulináris hagyományokat bemutatva a cikk megjegyzi, hogy a „Pampepato di Terni”/„Panpepato di Terni”„a legjobban szemlélteti az umbriai hagyomány részét képező ellentéteket. Tökéletes egyensúlyt képez az édes és keserű ízek között, és ez teszi egyedülállóvá ezt a desszertet, amely azonnal az umbriai paraszti hagyomány részévé vált”.

Az Il Messaggero napilap Terniben megjelenő helyi kiadásában 2009. december 31-én szintén publikáltak egy cikket, ebből származik ez az idézet: „A hagyomány azt diktálja, hogy 1851 óta a pampepato sohasem hiányozhat a terni emberek asztaláról”.

Ugyanebben az újságban egy másik érdekes cikk is megjelent In gara per il migliore „Pampepato dell’anno” [Versengés az Év legjobb pampepatója címért] címmel, amely a terni pampepato előtt tiszteleg, amely egy „egyedülálló és csak Terniben megtalálható termék, és egyben a tradíció szimbóluma, amit maguk a hozzávalók is bizonyítanak”. (Il Messaggero, 2008. december 15.).

A „Pampepato di Terni”/„Panpepato di Terni” süteményt a „Cucina Moderna” főzőmagazin klasszikus karácsonyi édességként mutatja be (2018. január, 98. o., Kiad. Mondadori csoport).

A „La vera Umbria” [Az igazi Umbria] című 2000. évi kiadvány második kiadása bemutatja a „Pampepato di Terni”/„Panpepato di Terni” receptjét, és Terni jellegzetes édességeként mutatja be a süteményt (La tradizione umbra nei piaceri della tavola, P. Caruso, szerkesztette Grilligraf Collazzone).

Az „Il turismo culturale: la rivista che ti guida” [Kulturális turizmus: az én kalauzom] sorozatban megjelent „Terni: la città fra due fiumi” [Terni: a város a két folyó között] (szerk. Vanni, 2006) kiadvány is rámutat arra, hogy „Terniben karácsonykor nincs olyan család, étterem, pékség vagy sütő, amely nem készítene pampepatót […].”

A „Pampepato di Terni”/„Panpepato di Terni” a helyi versenyeken és összejöveteleken is megjelenik.

Az Accademia Italiana della Cucina Terniben működő tagozata már évek óta felkéri a tagjait, hogy mutassák be kóstolásra házi készítésű pampepatójukat, és osszák meg a receptjeiket. A legjobb, a tradícióhoz legjobban illeszkedő édességet díjjal tüntetik ki. 2009 óta a Terni MET szövetség ugyanígy megszervezi „Az év pampetója” díjátadót, amelyen mindenki részt vehet, aki bemutatja termékét egy kulináris szakértőkből, pékekből, csokoládékészítőkből, borszakértőkből, és az ágazati és szakmai szervek képviselőiből álló szakértő zsűrinek. A legjobb „Pampepato di Terni”/„Panpepato di Terni” süteményt díjjal tüntetik ki, ami nem más, mint egy süteménykészítő fakanál, amelyet a korábbi verseny győztese minden évben átad az adott év győztesének. („Fakanál a legjobb pampepatónak”, az Il Messaggero 2013. január 5-i számában megjelent cikk).

2002. február 10-én, a „Pampepato di Terni”/„Panpepato di Terni” tiszteletére rendezett vásáron a terni pékek egy csoportja egy minden eddiginél nagyobb, 112 kg súlyú pampepatót sütött.

Végezetül pedig a „Pampepato di Terni”/„Panpepato di Terni” nagy hírnevének egy másik, rendkívül fontos mutatója az, hogy egyre gyakrabban és egyre jobban láthatóan jelenik meg a jellegzetes termékek polcain, ahol a fogyasztók szívesen vásárolják meg gasztronómiai szuvenírként.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

A termékleírás egységes szerkezetbe foglalt szövege megtekinthető a következő weboldalon: http://www.politicheagricole.it/flex/cm/pages/ServeBLOB.php/L/IT/IDPagina/3335

Megtekinthető továbbá

közvetlenül a Mezőgazdasági, Élelmezési és Erdészeti Minisztérium honlapján (www.politicheagricole.it), (a képernyő felső részén jobbra) a „Qualità” („Minőség”) menüpont alatt a (képernyő bal oldalán található) „Prodotti DOP, IGP e STG” („OEM, OFJ és HKT termékek”) menüpontra, végül a „Disciplinari di produzione all’esame dell’UE” („Az uniós vizsgálatnak alávetett termékleírások”) pontra kattintva.

(1) HL L 343., 2012.12.14., 1. o.